SKRIFTLIG FORESPØRGSEL E-1471/00

af Alejandro Agag Longo (PPE-DE) til Kommissionen

(10. maj 2000)

Om: De overordnede retningslinjer for den økonomiske politik

Det må forekomme indlysende, at såvel de overordnede retningslinjer for den økonomiske politik og retningslinjerne for beskæftigelsen tilsammen udgør de to grundpiller for koordineringen af den økonomiske politik på EU-plan. Finder Kommissionen ikke, at de forskellige datoer for offentliggørelse af dokumenterne vanskeliggør den iværksættelse af den overordnede strategi, som Kommissionen foreslår i sin henstilling om de overordnede retningslinjer for den økonomiske politik?

Svar afgivet på Kommissionens vegne af Pedro Solbes Mira

(27. juni 2000)

Det Europæiske Råd har i de seneste år ved flere lejligheder i Wien, Helsinki og Lissabon gjort opmærksom på behovet for at sikre bedre synergi og for fuldt ud at udnytte muligheden for at koordinere den økonomiske politik og beskæftigelsespolitikken i Fællesskabet. De grundlæggende instrumenter til at koordinere disse politikker på grundlag af EF-traktaten er de overordnede retningslinjer for den økonomiske politik og retningslinjerne for beskæftigelsen (Luxembourg-processen).

Kommissionen har i sin henstilling om de overordnede retningslinjer for den økonomiske politik for år 2000 fremsat en omfattende strategi for den økonomiske politik med henblik på at forbedre muligheden for, at Fællesskabets økonomi kan skabe en stadigt stigende ikke-inflatorisk vækst og klare de vigtigste økonomiske opgaver, som Fællesskabet står overfor, især genoprettelsen af fuld beskæftigelse. For at strategien kan blive en succes er det vigtigt, at dens enkelte dele er sammenhængende og gensidigt forstærkende.

De overordnede retningslinjer for den økonomiske politik udgør kernen i den politiske koordineringsproces og har i konklusionerne fra Det Europæiske Råds møde i Lissabon fået større betydning. Ifølge Kommissionen er de overordnede retningslinjers vigtigste rolle at sikre sammenhæng og synergi ved at virke som rettesnor for det samlede spektrum af den økonomiske politik. Retningslinjerne for beskæftigelsen bliver efterhånden en vigtig søjle, der understøtter den generelle strategi for den økonomiske politik, som er defineret i de overordnede retningslinjer for den økonomiske politik. Retningslinjerne for beskæftigelsen har specifikt til formål at behandle beskæftigelsesspørgsmål nærmere og samtidig sørge for at være i overensstemmelse med retningslinjerne for den økonomiske politik.

Ifølge Kommissionen hindrer den nuværende tidsplan for hver enkelt proces ikke, at målene om effektivitet, sammenhæng og synergi bliver opfyldt. Bedre synergi mellem processerne medfører ikke nødvendigvis, at de skal følge den samme tidsplan, men kræver en tæt og effektiv dialog og gensidig medvirken allerede fra den første forberedelsesfase. Den nuværende plan gør det muligt for Kommissionen, Rådet, Det Europæiske Råd, Parlamentet og andre berørte parter at medvirke til udviklingen af strategien, dvs. de generelle makroøkonomiske og strukturelle aspekter om foråret og beskæftigelses- og arbejdsmarkedspolitik om efteråret. Eftersom de overordnede retningslinjer for den økonomiske politik udgør den generelle ramme, er det i højere grad muligt at forbedre og udforme beskæftigelsespolitikken.